Diari Oficial de la Generalitat Valenciana


Sumari del DOGV 10877, del 27-02-2025 (2025/2483)

RESOLUCIÓ de 17 de gener de 2025, de la Direcció General d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a captació d’aigües subterrànies en la parcel·la 11 del polígon 22, partida Garroferos, en el terme municipal de Monforte del Cid (Alacant). Expedient: (3603557) 259/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10392

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2483

CVE
:   SVHV-T-9677-3962

Data del document
:   17-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Monforte del Cid
    * impacte ambiental

«Informe d’impacte ambiental

Expedient: (3603557) 259/2024/AIA.

Títol: Projecte de sondeig per a captació d’aigües subterrànies, inferior a 7.000 m³, partida Garroferos, en el terme municipal de Monforte del Cid (Alacant).

Titulars: Oscar Alejandro Santamaria Ortiz i Eva Santamaria.

Òrgan substantiu: Servici Territorial d’Indústria, Energia i Mines (Alacant).

Exp.: ASOSUB/2024/65/03.

Localització: Parcel·la 11 del polígon 22, partida Garroferos, en el terme municipal de Monforte del Cid (Alacant).

*Tramitació administrativa*

El 22 de juliol de 2024 el Servici Territorial d’Indústria, Energia i Mines d’Alacant (d’ara en avant, STIEM) va donar trasllat a l’òrgan ambiental de document ambiental i el seu corresponent projecte (referència expedient ASOSUB/2024/65/03) a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre (d’ara en avant, LAA), i el Reial decret 445/2023, de 13 de juny.

Consta un informe de la Confederació Hidrogràfica del Xúquer (núm. referència 7446-F-XP-85699), emés amb caràcter genèric per a projectes de captacions d’aigües subterrànies de fins a 7.000 m³, que assenyala que la CHX valorarà les afeccions de la captació durant la tramitació del procediment establit en l’article 54.2 del text refós de la Llei d’aigües i sol·licita la inclusió en la resolució ambiental de la condició del no inici de les obres dels sondejos sense la prèvia inscripció en el registre d’aigües de l’organisme de conca. Així mateix, indica que, prèviament a l’inici dels treballs en la zona de policia de llit públic, s’haurà de comptar amb l’autorització de l’organisme de conca.

En els térmens de l’article 46 de l’LAA, es formula consulta en data 27 de setembre de 2024 a l’Ajuntament de Monforte del Cid. Transcorregut el termini màxim de consulta establit en l’article mencionat, no s’ha rebut contestació.

Vista la informació que conté l’expedient, s’estima que aporta elements de juí suficients per a continuar el procediment d’avaluació ambiental simplificada.

*Criteris ambientals*

Característiques del projecte

La finalitat del projecte és la realització d’un sondeig de captació d’aigües subterrànies en la parcel·la 11 del polígon 22 del terme municipal de Monforte del Cid (Alacant) per a atendre les necessitats hídriques d’ús domèstic en una nova vivenda que es pretén construir, l’ompliment d’una piscina i el reg de cultius (fruiters i horta). Segons les dades aportades, requerixen anualment per a ús domèstic un total de 600 m³, per a l’ompliment de la piscina prop de 150 m³ i per al reg 5.160 m³, per la qual cosa sol·licita autorització que li permeta investigar aigües subterrànies mitjançant la construcció en la seua parcel·la d’un sondeig de 115 m de profunditat que, en cas de ser positiu, li permeta obtindre un cabal de 2 l/s, un total de 5.910 m³ anuals.

A causa de les característiques de les formacions que es preveuen travessar i els diàmetres que s’han d’aconseguir, el sondeig es farà pel sistema de rotopercussió amb un martell de fons, per a arribar a una profunditat de 115 m, sempre que la litologia dels terrenys travessats siga favorable. Es realitzarà en una columna amb un diàmetre de perforació de 220 mm perquè puga allotjar la intubació mitjançant una canonada de 180 mm de diàmetre. Per a l’entubament del pou, es col·locarà una canonada d’acer al carboni cega fins al nivell freàtic i la resta de columna ranurada de 180 mm de diàmetre i 4 mm de grossària de xapa, en trams de 6 metres i amb soldadura transversal i longitudinal. Amb la finalitat d’evitar l’entrada de les aigües superficials que puguen contaminar les aigües subterrànies o de qualsevol altre agent extern, la canonada de revestiment del sondeig sobreeixirà per damunt de la superfície del terreny. En l’espai anular comprés entre la perforació i l’entubament definitiu s’executarà una cimentació amb lletada de ciment fins a la profunditat a la qual es col·loque la canonada d’embocadura.

Els residus generats durant les obres (principalment, roca triturada) procedixen de la perforació del sondeig i s’emmagatzemaran en una bassa per a depositar detritus, excavada al costat del pou. El promotor estima que poden generar-se 5 o 6 m³ de residus, per la qual cosa considera adequat que les dimensions de la bassa siguen 6 x 5 x 0,75 m. Els residus que es preveu obtindre estan classificats com a LER 01 05 04 (llots i residus de perforacions que contenen aigua dolça) i els de l’excavació de la bassa, com a 17 05 04 (materials naturals excavats). No obstant això, la naturalesa litològica dels dos és molt similar i, en els dos casos, es tracta de residus inerts que es depositaran en la bassa. Una vegada finalitzada la perforació, esta es condicionarà reblint-la completament, tant amb el seu detritus com amb els terrenys extrets inicialment, per a la qual cosa s’estendrà el material, s’anivellarà amb el terreny extret i es deixarà la superfície restaurada. La gestió la durà a terme una empresa autoritzada de residus no perillosos. Així mateix, els olis usats, els draps de neteja i altres residus perillosos els retirarà obligatòriament un gestor autoritzat per a impedir que contacten directament amb el sòl.

Abans de l’entrada de la maquinària de perforació i condicionament de l’accés, es procedirà a retirar la terra vegetal, que es mantindrà per a la reposició posterior en la zona afectada.

Es farà un control periòdic de la mesura del nivell piezomètric a fi de detectar descensos del nivell piezomètric anormals en l’aqüífer per motius de l’extracció i l’aprofitament d’aigües subterrànies.

El termini d’execució previst per a dur a terme les obres serà de 2 setmanes a partir de la data de recepció de les autoritzacions necessàries, atorgades pels organismes competents, inclosos el muntatge i el desmuntatge dels equips.

*Ubicació del projecte*

La perforació objecte d’estudi està 7 km al sud-est del nucli urbà de Monforte del Cid, en la partida Garroferos, concretament en la parcel·la 11 del polígon 22, una parcel·la de titularitat privada, propietat dels promotors, que té com a referència cadastral: 31532G076358799174OB, de caràcter rústic, amb una superfície gràfica i cadastral de 27.904 m². Les coordenades UTM (ETRS89, fus 30) són: X = 704.834, Y = 4.246.765, amb altitud de 236 msnm.

L’accés es pot realitzar des de la població de Monforte del Cid en direcció sud-est per l’A-31. S’ha de prendre l’eixida 223 cap a CV-847 en direcció Aspe i posteriorment incorporar-se en la CV-850. En arribar a la rotonda, cal agarrar la quarta eixida en direcció CV-850 i després d’uns metres fer un gir de 180° en sentit nord. Girar a la dreta en el quint camí i després de prop de 86 metres, a mà dreta, es localitza la parcel·la en la qual es realitzarà el sondeig.

Segons s’observa en el visor cartogràfic de l’IDEV, per a executar l’obra no es requerirà l’obertura de nous accessos ni moviments de terra ni desbrossaments. Es tracta d’una afecció breu, de baixa entitat i que desapareixerà després d’aplicar les mesures protectores i correctores previstes, de manera que, amb això, es garantix l’absència d’impactes residuals significatius.

La perforació es realitzarà en una zona eminentment agrícola en un sòl classificat de sòl no urbanitzable comú. Segons el visor cartogràfic, el sondeig es localitza a 250 metres de terreny forestal, per la qual cosa la parcel·la se situa en zona d’influència forestal segons l’article 57 de la Llei 3/1993, forestal de la Comunitat Valenciana.

Atesa la classificació de les unitats hidrogeològiques, la captació pertany hidrogeològicament al sistema d’explotació Vinalopó-Alacantí, que comprén les conques dels rius Vinalopó i Montnegre, la de la rambla Rambutxar i les subconques litorals entre el límit nord del terme municipal del Campello i el límit sud de la demarcació hidrogràfica. La superfície total inclosa en este sistema és de 2.948 km². A la massa d’aigua subterrània denominada Baix Vinalopó li correspon el codi d’identificació 080.211 i presenta un bon estat quantitatiu, químic i global. El punt de sondeig es troba en una zona qualificada de vulnerabilitat baixa.

Consultada la informació en la web de la Confederació Hidrogràfica del Xúquer, en el Pla hidrològic de conca del cicle 2022-2027, el recurs disponible de la massa d’aigua subterrània del Baix Vinalopó és de 20,1 hm³ a l’any, segons la informació disponible.

El punt a on se situa el sondeig està constituït per terrenys mesozoics del cretàcic superior (cenomanià) representats per calcàries i margues que servixen de recobriment a altres formacions també del cretàcic superior subjacents més competents.

*Característiques de l’impacte potencial*

Durant els treballs de perforació i intubació, la superfície afectada per les obres, estimada en 150 m², serà parcialment ocupada per l’equip de perforació, per les canonades, per la maquinària, pels accessoris i per la bassa per al depòsit de detritus. Es produiran una sèrie d’impactes al factor de l’atmosfera que suposen la generació d’olors, sorolls i vibracions, així com emissions a l’atmosfera en forma de partícules. Els efectes contaminants de l’actuació es limiten a l’ús de maquinària amb un efecte temporal de 2 setmanes i d’escassa rellevància ambiental. El risc d’accidents queda regulat per les normes laborals i de seguretat minera, que competixen a l’òrgan substantiu, i és poc probable que puga arribar a tindre efectes ambientals de consideració.

L’actuació no afecta cap espai de la Xarxa Natura 2000 ni cap espai natural protegit, i el més pròxim és el paratge natural municipal denominat Serra de les Àguiles i Sant Pasqual, situat 2.200 metres al nord de la perforació. Tampoc s’afecta cap forest d’utilitat pública, ni discorre pròxima a l’obra cap via pecuària.

Segons la informació que facilita el visor cartogràfic, en la zona no es localitzen espècies prioritàries de flora ni de fauna. Per tant, no es preveu un impacte significatiu sobre la vegetació, ni sobre la fauna, excepte el que es puga produir amb caràcter puntual i temporal durant l’execució dels treballs a causa de l’ús de la maquinària.

L’impacte sobre el paisatge serà temporal. No es preveu cap afecció a altres elements ambientals, béns culturals, restes arqueològiques ni altres elements del patrimoni cultural valencià. No obstant això, s’adoptaran mesures preventives i de control i seguiment per a comprovar el desenrotllament normal de les obres i per si es produïx qualsevol troballa fortuïta o situacions imprevistes.

La parcel·la a on es realitzarà el sondeig no presenta risc potencial d’erosió hídrica significatiu, d’acord amb l’Inventari nacional d’erosió de sòls (INES) a escala 1:50.000 (màscara 25 x 25).

Al marge de l’aprofitament hídric, l’ús de recursos naturals resulta irrellevant en esta classe d’obres, així com la generació de residus, més enllà del detritus generat per la perforació i els seus additius (escumants), als quals s’afigen els materials procedents de l’excavació de la bassa de llots que, per la magnitud escassa que tenen, el caràcter terrigen i la naturalesa inerta, no constituiran un problema d’eliminació, segons el projectista. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no suposaran un risc per a la qualitat de les aigües superficials ni subterrànies.

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca que intervé en el mateix tràmit de concessió d’aprofitament.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió d’usos nous de l’aigua, sense que prèviament s’obtinga o es declare la concessió, l’autorització o la reserva demanials corresponents.

*Conclusió*

En els térmens previstos en l’article 47 de la Llei 21/2013, de 9 de desembre, i considerant els criteris de l’apartat a de l’annex III d’esta, es pot concloure que el projecte no tindrà efectes adversos significatius sobre el medi ambient i no requerix avaluació d’impacte ambiental ordinària.

*Consideracions jurídiques*

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2103, de 9 de desembre, d’avaluació ambiental, en concordança amb l’epígraf a.3r del grup 3 de l’annex II d’esta. L’expedient ha seguit el tràmit d’avaluació d’impacte ambiental simplificada que preveu la secció 2a, capítol 2, del títol II de la Llei 21/2013.

L’article 129 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, incloent els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc, formule la següent,

RESOLUCIÓ

*Primer*

Estimar que el projecte de sondeig per a captació d’aigües subterrànies, inferior a 7.000 m³, en la parcel·la 11 del polígon 22, en la partida denominada Garroferos, en el terme municipal de Monforte del Cid (Alacant), promogut per Oscar Alejandro Santamaria Ortiz i Eva Santamaria, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als térmens d’este informe, en particular:

1. No es podran iniciar els treballs per a executar el sondeig mentres no s’haja obtingut de l’organisme de conca la concessió o l’autorització prèvies, o s’haja obtingut la inscripció en el registre d’aigües.

2. Des de l’inici, es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i l’adequació correcta d’estes a situacions imprevistes que es puguen produir.

3. S’haurà de prevore un seguiment adequat de les obres a fi de completar la informació hidrogeològica de l’obra i poder prendre, sobre el terreny, les decisions tècniques i de seguretat més adequades en cas d’incidències o imprevistos.

4. El contractista haurà de construir una bassa de llots d’unes dimensions que permeten albergar la totalitat dels detritus, llots i additius generats durant la perforació, així mateix, haurà de garantir la neteja, seguretat i rebliment posterior de la bassa de llots.

5. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.

6. Si durant l’execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en matèria cultural de manera immediata, i adoptar les mesures pertinents per protegir-les i conservar-les, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

7. Es protegiran la vegetació adjacent, les estructures, els camins i les instal·lacions que puguen resultar afectats per a evitar que es deterioren. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

8. A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el reglament de domini públic hidràulic.

9. Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d’excavació disposen d’una regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i operacions de rebliment diferents de les del lloc a on es van generar. També podrien fer-ho pel Decret 200/2004, del Consell de la Generalitat, que regula l’ús de residus inerts en obres de restauració i rebliment (art. 3.1.a). No obstant això, als detritus del sondeig se’ls aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny s’haurà de restaurar perquè es quede amb la morfologia inicial.

10. No està previst fer assajos de bombament, atés que el promotor té constància del bon funcionament i comportament hidràulic dels sondejos de la zona. No obstant això, si es fa un assaig de bombeig, i a fi de previndre processos erosius i evitar escolaments incontrolats, l’aigua extreta s’haurà d’abocar a llits naturals, directament o a través d’un sistema d’evacuació que amb la laminació de cabals o dissipadors d’energia resulte efectiu per a evitar erosió i possibles danys en infraestructures i propietats adjacents. Si estos es produïxen, els promotors de l’obra hauran de reparar els desperfectes i, si és el cas, indemnitzar els afectats pels perjuís ocasionats.

11. S’haurà de prevore que el sondeig quede habilitat i disponible per a controls futurs de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

12. En el cas que, per qualsevol motiu (falta de cabal, mala qualitat de l’aigua, afonaments en el pou o qualsevol altra causa) es renuncie a l’ús del sondeig, s’haurà de clausurar i segellar, així com restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els térmens que preveu l’article 48 de la Llei 21/2013, de 9 de desembre.»

  

València, 17 de gener de 2025

Miguel Ángel Ivorra Devesa

Director general